Lipuški
Šis raksts ir par pagasta centru Rēzeknes novadā. Par citām jēdziena Lipuški nozīmēm skatīt nozīmju atdalīšanas lapu. Lipuški (citviet minēts kļūdains nosaukums Ļipuški) ir apdzīvota vieta Rēzeknes novadā, Mākoņkalna pagasta centrs, šeit atrodas Mākoņkalna pagasta pārvalde un bibliotēka. Ciems izvietojies Rāznas ezera dienvidu krastā un ietilpst Rāznas nacionālā parka teritorijā. Lipuškos atrodas Rāznas nacionālā parka dabas izglītības centrs "Rāzna". Lipuški atrodas 25 km attālumā no novada centra Rēzeknes, 71 km attālumā no Daugavpils un 44 km attālumā no Preiļiem. Ciems veidojies laikā, kad Krievijas impērijā tika vajāti vecticībnieki. Arī Lipuškos, bēgot no cara represijām, uz dzīvi apmetās šīs kristiešu konfesijas pārstāvji, dibinot draudzi un uzceļot baznīcu. 1893. gadā šeit bija vislielākā vecticībnieku draudze Baltijā. Tajā pašā gadā ciema centrā uzcelts vecticībnieku dievnams. 1897. gadā ciemā bija 25 sētas ar 205 cilvēkiem. Lipušku vecticībnieku kopienas lūgšanu nams ir vietējās nozīmes arhitektūras piemineklis. Ciema apkaimē atrodas divi valsts nozīmes kultūras pieminekļi: Volkenbergas (Mākoņkalna) pilsdrupas - arhitektūras piemineklis un Padebešu kalna (Mākoņkalna, Volkenbergas) viduslaiku pils - arheoloģiskais piemineklis. Lipuškos dzimusi Rēzeknes Goda pilsone (2012.g.), dzejniece Olga Afanasjeva (Olga Orsa).